作者：无名氏
词牌/韵律：贺新郎

paragraphs: 天意扶炎宋。
为吾皇、维衡狱孕，长沙星梦。
社稷勋庸天地窄，不数智名功勇。
要自有、胸中妙用。
擎着东南一柱，看边民、买犊归耕种。
官职易，此身重。
黄封已见传宣送。
却春来、洪钧初转，紫枢归拱。
岁岁玉楼春噀处，慧质明妆环拥。
正弟劝、兄酬欢纵。
一寸丹心坚似铁，待磨崖、勒就浯溪颂。
龙尾道，接天踵。